钦定古今图书集成/理学汇编/学行典/第171卷 > 韩性
## 钦定古今图书集成/理学汇编/学行典/第171卷 > 韩性

按《元史韩性传》：“性字明善，绍兴人。其先家安阳，宋司
徒兼侍中魏忠献王琦其八世祖也。高祖左司郎中
膺胄扈从南渡，家于越。性天资警敏，七岁读书，数行
俱下，日记万言。九岁通《小戴礼》，作大义，操笔立就，文
意苍古，老生宿学皆称异焉。及长，博综群籍，自经史
至诸子百氏，靡不极其津涯，究其根柢。而于儒先性”
理之说，尤深造其阃域。其为文辞，博达儁伟，变化不
测，自成一家。言四方学者受业其门，户外之屦，至无
所容。延祐初，诏以科举取士，学者多以文法为请。性
语之曰：“今之贡举，悉本朱熹私议，为贡举之文，不知
朱氏之学可乎？《四书》《六经》千载不传之学，自程氏至
朱氏，发明无馀蕴矣，顾行何如耳。有”德者必有言，施
之场屋，直其末事，岂有他法哉？凡经其口授指画，不
为甚高论，而义理自胜，不期文之工而不能不工，以
应有司之求，亦未始不合其绳尺也。士有一善，必为
之，延誉不已，及辨析是非，则毅然有不可犯之色。性
出无舆马仆御，所过负者息肩，行者避道，巷夫街叟
至于童穉厮役，咸称之曰韩先生。韩先生云，宪府尝
举为教官，谢曰：“幸有先人之敝庐可庇风雨，薄田可
具𫗴粥，读书砥行，无愧古人足矣，禄仕非所愿也。”受
而不赴。暮年愈自韬晦，然未尝忘情于斯世。郡之良
二千石，政事有所未达，辄往咨访。性从容开导，洞中
肯綮，裨益者多。天历中，赵世延以性名上闻，后十年，
门人李齐为南台监察御史，力举其行义，而性已卒
矣，年七十有六。卒后，南台御史中丞月鲁不花尝学
于性，言性法当得谥，朝廷赐谥“庄节先生。”